**Årsberetning GSG&IF,** Generalforsamlingen 22. marts 2023

Som formand for GSG&IF, vil jeg hermed komme med min årsberetning for 2022.  
  
Jeg vil gerne starte med at takke alle trænere, ledere og andre frivillige der hjælper til når det kræves, dette gælder også alle som giver en hånd med hos Idrætstanken, GIV, til sportsfesten, Eat Beer og Kvartalsnyt!  
  
**Vi er på vej fremad igen.**  
I 2022 lærte vi at ”leve” med corona, men så bød livet på både energi krise og inflation, og det har også givet udfordringer for GSG&IF, men vi har sammen haft held til at opretholde et medlemsantal på ca 1000 medlemmer, og starten af 2023 viser at medlemsantallet igen er godt på vej frem, specielt efter af Gymnastik har fået ny bestyrelse og igen tilbyder nye hold, Håndbold har fået 5 a side, fodbold har fået 2 herrer hold og bibehold U17 drenge og Fitness er nu tilbage på antal medlemmer som før Corona og der kommer ugentligt nye medlemmer til.

**Vores fælles arrangementer:**  
***Vores madbod ”Eat Beer” på Roskilde Festivalen***   
**Åben Hal i Gundsølillehallen, sammen med Impulsen**,  
**Idræt ind i skolen på Margretheskolen**  
***Sportsfesten* i Ågerup**  
**Juletræsfest** og **Fastelavn i Gundsølillehallen**  
Var alle i gang igen i 2022. Der er mange som hjælper til frivilligt, så stor tak til alle jer der yder en ekstra indsats for vores idrætsforening.  
  
Gruppen som stod for Sportsfesten i 2022 har desværre valgt, at de ikke fortsætter.   
Personligt syntes jeg at det er ærgerligt, men har forståelse for når man ikke kan overskue arbejdet selv og der desværre ikke har vist sig at være frivillige der ønskede at overtage.   
Det er SUPER hyggeligt, at vi har en årlig sportsfest i Ågerup, men da vi ikke har kunnet finde frivillige, som ønsker at står for Sportsfesten, så ser det p.t. ud til at vi ikke får en sportsfest i Ågerup i 2023, som vi ellers har nydt i mange år. Derfor skal der fra min side, lyde en opfordring til at kontakte undertegnede, såfremt man er interesseret i at være med til at planlægge og stå for en sportsfest, enten i Ågerup eller evt ved Gundsølillehallen.  
  
EatBeer havde det svært i 2022, men lykkes at få et overskud på ca 100.000, (hvor vi før har haft overskud på op mod 500.000) så stor tak til arbejdsgruppen og de frivillige, som igen i 2023 giver den ”gas” og som har kæmpet for og har fået en bedre placering end før og derfor har vi store forventninger til, at der igen kommer stort overskud fra deres indsats. – Der er dog her også fortsat brug for frivillige, så kontakt endelig arbejdsgruppen såfremt du har mulighed for at være frivillig hos Eatbeer – det giver også et armbånd til Roskilde Festivalen.

Åben Hal, Idræt ind i skolen, Juletræsfest og Fastelavn, har og er altid en succes, og primus motor på disse er oftest Susanne Grøndahl – Anne Hossey og Karina Larsen, så stor tak for jeres indsats.

**I GSG&IF tilbyder vi nu også Padel:**  
I sommers fik vi sat de 2 nye Padel baner i gang.   
Tak til Padel gruppen for at sikre at vi nu også lokalt kan spille padel og for at lave mange nye spændende tiltag, så som træner, Spil med Tapas m.m.**Udvidelse af Gundsølillehallen**  
Jens Larsen som i kender fra bl.a. Fitness, og Susannes evige hjælper er også Bestyrelsesformand i Gundsølillehallen og jeg vil gerne takke Jens for hans samarbejde i forhold til, at kæmpe for en udvidelse af Gundsølillehallen, Jens og jeg har nu gennem lang tid haft div møder for at sikre finansiering m.m., og nu ser det ud til at være meget tæt på at være på plads. Vi har netop modtaget nyt opdateret tilbud på en udvidelse af hallen med ca 600 kvm til ca 8.5 mill ex moms og vi har også haft positivt møde med Brugsforeningen og SparNord som begge viser interesse for at være en del af finansieringen.

Med de mange nye boliger som vi har i lokalområdet og den stigende interesse for, at blive medlem i GSG&IF, virker det som rettidigt omhu at vi kan øge de kvm vi har til rådighed, vi forventer derfor at vi kan få en aftale på plads med entreprenør inden sommer. Udvidelsen vil først og fremmest hjælpe, Fitness, BordTennis, Gymnastik, Håndbold og skolen.  
  
**Mad fra Gundsølillehallen**  
Vores lokale ”madmor” Berit, kan melde om at der langes flere måltider over disken end nogensinde før. GSG&IF-bestyrelse har ligeledes sørget for, at alle trænere kan få gratis mad efter træning eller spare op og spise med deres familie, og dette har alle trænere som jeg har talt med virkelig rost, trænerne føler sig mere påskønnet, ved at vi fra GSG&IF anerkender at det er svært, at kunne nå at lave mad i hjemmet når man samtidig er frivillig træner for alle andres børn.

**Vi vil gerne være flere og vi vil gerne have flere som hjælper frivilligt**  
Målsætningen for idrætsforeningen er at få så mange som muligt i lokalområdet til at dyrke motion og have hyggeligt socialt samvær. Vi har derfor løbende brug for hjælp til opgaver, vi håber derfor meget at der er flere som vil tilbyde deres hjælp. Hvis man ikke allerede i dag hjælper til i bestyrelser eller er træner, må man derfor meget gerne henvende sig og tilbyde sin hjælp til en af følgende opgaver:  
  
Holdleder, coordinator for kørsel eller sociale events for et hold,  
eller frivillig hos EatBeer, Sportsfesten, Åben Hal, Fastelavn, Juletræsfest, Idræt ind i skolen  
  
**Enhver form for hjælp er velkommen!**  
Du behøver ikke binde dig til træner eller bestyrelsesposter, hvis du bare føler du kan hjælpe til med at flytte nogle ting til fester, events eller lign., så sig til, vi har altid noget du kan hjælpe med!  
Det er ofte bare et par timer du skal hjælpe, men det betyder så meget for fællesskabet, og vi lover at du vil som os andre få en indre glæde ved at hjælpe andre frivilligt!

Jeg vil afslutte årets beretning med at sige at jeg syntes det er en fornøjelse at være i GSG&IF og samarbejde med alle jer andre frivillige og se alle jer udøvere bruge vores lokale forening!